ריק ג'ולי

ריצ'רד תדיאוש ג'ולי (באנגלית: Richard Tadeusz Jolly; 29 באוקטובר 1946 – 13 בינואר 2018) היה קצין רפואה בצי המלכותי הבריטי. במהלך מלחמת פוקלנד הוא טיפל בכל הפצועים שהגיעו אליו, בריטים כמו גם ארגנטינאים, וזכה בעיטור כבוד הן ממשלת בריטניה והן מממשלת ארגנטינה על התנהלות מופתית. הוא האדם היחיד שעוטר על ידי שני הצדדים על מעשיו במלחמת פוקלנד.

 קריירה 
ג'ולי הוסמך כרופא בשנת 1969, ולאחר כמה שנות עבודה בבית חולים, הצטרף לצי המלכותי, ולאחר שסיים את קורס הקומנדו, שירת כקצין רפואה של גדוד 42 בחטיבת הקומנדו מס' 3 של הנחתים המלכותיים.

בעת מלחמת פוקלנד, מתוקף תפקידו כקצין רפואה בכיר, הוא היה המפקד על צוות של כ-120 אנשי רפואה שהפעילו את בית החולים שנפרש בשטח וטיפל בפצועים.

 מלחמת פוקלנד 
איי פוקלנד הם איים בלתי מפותחים וכמעט בלתי מיושבים לא הרחק מארגנטינה, והבעלות עליהם נמצאת במחלוקת רבת שנים בין ארגנטינה לבריטניה. בית החולים, שנזקק למבנה על מנת לאפשר הגנה על הציוד הרפואי ועל הפצועים, היה אמור להיות ממקום על הספינה קנברה, אולם בשל מצבה, בלתי אפשרי היה להשתמש בה כבית חולים.

בהתראה של שעה וחצי, ג'ולי התמקם באחד מהמבנים היחידים שהיו באזור. היה זה בית מטבחיים ישן ובלתי פעיל (אחד מהענפים הכלכליים העיקריים באיים הוא גידול צאן), שלא עבר חיטוי ולא היה ברמה הנדרשת מבית חולים שדה. לא ניתן היה אפילו להגן עליו באמצעות הצבת צלב אדום שיזהה אותו כבית חולים וימנע הפצצות עליו על פי אמנת ז'נבה, משום שצמוד אליו ניצב מחסן התחמושת, שהיווה מטרה צבאית לגיטימית. לו היה מוצב צלב אדום על מבנה בית החולים, היה זה שימוש לרעה באמנת ז'נבה.

בית החולים המאולתר עבד בתנאי לכלוך, תאורה הלקויה, ותקיפות אוויריות. הוא ספג פגיעות ישירות של שתי פצצות, אך אף אחת מהן לא התפוצצה. ג'ולי דרש מהחובשים שלו להמשיך לעבוד גם תחת ההפצצות, ולא אפשר יריבות בין הנחתים לצנחנים, אלא להפך, קרא לבית החולים שלו "The red and green life machinr" (מכונת החיים האדומה-ירוקה, בהתאם לצבעי הכומתות של הנחתים והצנחנים). בזכות כל זאת, רק שלושה מתוך 580 החיילים והנחתים הבריטים שנפצעו בפעולה וטופלו בו, מתו מפצעיהם. כשהספינה סר גלהד הופצצה, הגיעו לבית החולים המאולתר 170 חיילים בריטים פצועים בבת אחת וצוותו של ג'ולי הצליח לטפל בכולם. לשם כך הוא גייס מכרים ותיקים מיחידתו הקודמת על מנת שידאגו שיופנו מספיק מסוקים כדי להעביר את הפצועים אליו. ג'ולי לא חיכה שהפצועים יגיעו אל בית החולים והוא ואנשי צוותו יצאו לסיורים יזומים בשדה הקרב על מנת לאתר פצועים ולהגיע אליהם כמה שיותר מהר. על פעולתו זו, הוענק לג'ולי התואר "חבר במסדר האימפריה הבריטית" (MBE). בנוסף טיפלו ג'ולי וצוותו ב-300 חיילים ארגנטינאים פצועים.

 לאחר המלחמה 
לאחר המלחמה ייסד ג'ולי יחד עם דנזיל קוניק, את "איגוד המדליות של דרום האטלנטי" (SAMA) ב-1997, שדאג לשמירה על מורשת הקרב של מלחמת פוקלנד, ופעל להכרה בהפרעת דחק פוסט-טראומטית למשרתי פוקלנד. במסגרת פעילות הארגון, נסעו שני המייסדים יחד עם המלך צ'ארלס השלישי (יורש העצר דאז) לביקור בארגנטינה ב-1998, וג'ולי שלח מראש רשימת שמות של פצועים ארגנטינאים שבהם טיפלו הוא וצוותו, ושאל את השלטונות מה עלה בגורלם.

רק אז נודע למשרד החוץ הארגנטינאי שפצועים ארגנטינאים רבים זכו לטיפול בבית החולים בניהולו של ג'ולי. הארגנטינאים הזמינו אותו ואת צוותו לטקס בבואנוס איירס, שם העניק לו הנשיא דאז, קרלוס מנם, את "אות מסדר מאי" , אחד מעיטורי הכבוד הגבוהים ביותר בארגנטינה, כהוקרה על פועלו יוצא הדופן בהצלת חייהם של חיילים ארגנטינאים.

מכיוון שהיה זה עיטור של מדינה זרה, נדרש ג'ולי להגיש בקשה רשמית למלכה על מנת לקבל רשות לענוד את אות מסדר מאי עם המדליות האחרות שלו. המלכה נעתה לו באופן אישי, והתירה לו לענוד את האות. ג'ולי הוא איש הצבא היחיד שזכה לעיטור על ידי שני הצדדים במלחמה.

ג'ולי המשיך לעבוד כרופא ונתן הרצאות בפני מוסדות רפואיים על חוויותיו. הוא התבטא בנחרצות בעד זכותה של בריטניה לצאת למלחמה ולהגן על שטחים השייכים לה, ועם זאת, אמר: "אנשים מניחים שאתה צריך לשנוא את האויב שלך, אבל זה לא יכול להיות רחוק יותר מהאמת... האנשים היחידים שיודעים מה אתה עובר הם האנשים בצד השני".

 ספריו 
 For Campaign Service – מתאר את חוויותיהם של חיילים ונחתים מלכותיים ששירתו בצפון אירלנד
 The Red and Green Life Machine – עוסק בחוויותיו במלחמת פוקלנד
 Jackspeak: A Guide to British Naval Slang and Usage – מדריך לסלנג של הצי

 קישורים חיצוניים 
 רשימת ספריו של ג'ולי (באנגלית) באתר אמזון
 סרט המתאר את פועלו של ג'ולי במלחמה (באנגלית) באתר יוטיוב
 ריאיון עם ריק ג'ולי (באנגלית) באתר יוטיוב

 הערות שוליים 

קטגוריה:קצינים במסדר האימפריה הבריטית
קטגוריה:רופאים צבאיים בריטים
קטגוריה:קציני הצי המלכותי הבריטי
קטגוריה:אנשי צבא בריטים במלחמת פוקלנד
קטגוריה:בריטים שנולדו ב-1946
קטגוריה:בריטים שנפטרו ב-2018